CELEX: 32011D0372
Language: mt
Date: 2011-06-24 00:00:00
Title: 2011/372/UE: Deċiżjoni ta’ Implimentazzjoni tal-Kummissjoni tal- 24 ta’ Ġunju 2011 li teżenta l-esplorazzjoni u l-isfruttament taż-żejt u tal-gass fl-Italja mill-applikazzjoni tad-Direttiva 2004/17/KE tal-Parlament Ewropew u tal-Kunsill li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi tal-ilma, l-enerġija, it-trasport u postali (notifikata bid-dokument numru C(2011) 4253)  Test b’relevanza għaż-ŻEE

25.6.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 166/28
            
         DEĊIŻJONI TA’ IMPLIMENTAZZJONI TAL-KUMMISSJONI
   tal-24 ta’ Ġunju 2011
   li teżenta l-esplorazzjoni u l-isfruttament taż-żejt u tal-gass fl-Italja mill-applikazzjoni tad-Direttiva 2004/17/KE tal-Parlament Ewropew u tal-Kunsill li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi tal-ilma, l-enerġija, it-trasport u postali
   (notifikata bid-dokument numru C(2011) 4253)
   (It-test bit-Taljan biss huwa awtentiku)
   (Test b’relevanza għaż-ŻEE)
   (2011/372/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2004/17/KE tal-Parlament Ewropew u tal-Kunsill tal-31 ta’ Marzu 2004 li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi tal-ilma, l-enerġija, it-trasport u postali (1), u b’mod partikolari l-Artikolu 30(5) u (6) tagħha,
   Billi:
   I.   FATTI
   
   
               (1)
            
            
               Fit-23 ta’ Marzu 2011, l-Assoċjazzjoni Taljana għall-Industrija taż-Żjut mhux Raffinati u l-Minjieri ttrażmettiet talba skont l-Artikolu 30(5) tad-Direttiva 2004/17/KE lill-Kummissjoni permezz ta’ ittra elettronika. Skont l-l-ewwel subparagrafu tal-Artikolu 30(5), il-Kummissjoni għarrfet lill-awtoritajiet Taljani dwar dan permezz ta’ ittra tal-1 ta’ April 2011, li għaliha l-awtoritajiet Taljani wieġbu b’ittra elettronika fid-19 ta’ April 2011. It-talba mressqa minn Assomineraria tikkonċerna l-esplorazzjoni u l-isfruttament taż-żejt u l-gass fl-Italja. Skont id-Deċiżjonijiet tal-Kummissjoni preċedenti dwar l-Amalgamazzjonijiet (2), f’din it-talba, ġew deskritti żewġ attivitajiet, fosthom:
               
                           (a)
                        
                        
                           l-esplorazzjoni taż-żejt u l-gass naturali u
                        
                     
                           (b)
                        
                        
                           il-produzzjoni taż-żejt
                        
                     
         
               (2)
            
            
               Skont id-Deċiżjonijiet tal-Kummissjoni li ssemmew hawn fuq, għall-finijiet ta’ din id-Deċiżjoni “produzzjoni” tinkludi wkoll “żvilupp”, jiġifieri t-twaqqif ta’ infrastruttura xierqa għall-produzzjoni tal-ġejjieni (pjattaformi taż-żejt, pajpijiet, terminals, eċċ.). Barra minn hekk, prattika stabbilita tal-Kummissjoni sabet ukoll li l-“l-iżvilupp, il-produzzjoni u l-bejgħ taż-żejt mhux raffinat” jikkostitwixxi “suq wieħed rilevanti ta’ prodott” (3). Għall-fini ta’ din id-Deċiżjoni, “il-produzzjoni” ser tittieħed bħala li tinkludi kemm “l-iżvilupp” kif ukoll (l-ewwel) bejgħ taż-żejt.
            
         
               (3)
            
            
               Assomineraria hija assoċjazzjoni ta’ kummerċ li, f’dan il-kuntest qed taġixxi f’isem l-intrapriżi ewlenin li qed joperaw fl-esplorazzjoni u l-produzzjoni tas-settur tal-idrokarburi fl-Italja. L-erba’ kumpaniji ewlenin li huma affiljati mal-assoċċjazzjoni huma ENI S.p.A., Edison S.p.A, Shell Italia E&P S.p.A u Total E&P Italia S.p.A.
            
         II.   QAFAS LEGALI
   
   
               (4)
            
            
               L-Artikolu 30 tad-Direttiva 2004/17/KE jipprovdi li l-kuntratti maħsuba biex jippermettu t-twettiq ta’ waħda mill-attivitajiet li għalihom tapplika d-Direttiva 2004/17/KE, ma għandhomx ikunu soġġetti għal dik id-Direttiva jekk, fl-Istat Membru fejn titwettaq, l-attività hija direttament esposta għall-kompetizzjoni fis-swieq li l-aċċess għalihom mhuwiex ristrett. L-esponiment dirett għall-kompetizzjoni huwa vvalutat abbażi ta’ kriterji oġġettivi, li jqisu l-karatteristiċi speċifiċi tas-settur konċernat. L-aċċess ma jitqiesx li hu ristrett jekk l-Istat Membru jkun implimenta u applika l-leġiżlazzjoni rilevanti tal-UE li tiftaħ settur partikolari jew parti minnu.
            
         
               (5)
            
            
               Ġaladarba l-Italja implimentat u applikat id-Direttiva 94/22/KE tal-Parlament Ewropew u tal-Kunsill tat-30 ta’ Mejju 1994 dwar il-kundizzjonijiet għall-għoti u l-użu ta’ awtorizzazzjonijiet għall-prospettar, esplorazzjoni u produzzjoni ta’ idrokarburi (4), l-aċċess għas-suq ma għandux jitqies ristrett skont l-ewwel subparagrafu tal-Artikolu 30(3) tad-Direttiva Nru 2004/17/KE. L-esponiment dirett għall-kompetizzjoni f’suq partikolari għandu jiġi evalwat abbażi ta’ diversi kriterji, li l-ebda wieħed minnhom ma hu deċiżiv per se.
            
         
               (6)
            
            
               Għall-finijiet tal-valutazzjoni dwar jekk l-operaturi rilevanti humiex soġġetti għall-kompetizzjoni diretta fis-swieq ikkonċernati b’din id-Deċiżjoni, is-sehem tas-suq tal-atturi ewlenin u l-livell tal-konċentrazzjoni ta’ dawk is-swieq għandhom jitqiesu. Peress li l-kundizzjonijiet ivarjaw għall-attivitajiet differenti li huma kkonċernati minn din id-Deċiżjoni, għanda titwettaq valutazzjoni separata għal kull suq/attività differenti.
            
         
               (7)
            
            
               Din id-Deċiżjoni hija mingħajr preġudizzju għall-applikazzjoni tar-regoli dwar il-kompetizzjoni.
            
         III.   VALUTAZZJONI
   
   
               (8)
            
            
               Kull waħda miż-żewġ attivitajiet li huma s-suġġett ta’ din it-talba (l-esplorazzjoni taż-żejt u l-gass naturali, il-produzzjoni taż-żejt u l-gass naturali) ttieħdu inkonsiderazzjoni sabiex jikkostitwixxu swieq separati tal-prodotti fid-Deċiżjonijiet tal-Kummissjoni li ttieħdu qabel, liema deċiżjonijiet huma msemmija fil-Premessi 1 u 2 ta’ hawn fuq. Għalhekk għandhom jiġu eżaminati separatament.
            
         
      Esplorazzjoni taż-żejt u l-gass naturali
   
   
               (9)
            
            
               Skont il-prattika tal-Kummissjoni (5), l-esplorazzjoni taż-żejt u l-gass naturali tikkostitwixxi suq wieħed rilevanti tal-prodotti, minħabba li mhuwiex possibbli li jkun determinat mill-bidu nett jekk l-esplorazzjoni hijiex se tirriżulta fis-sejbien taż-żejt jew tal-gass naturali. Dwar is-suq tal-esplorazzjoni, il-kumpaniji tal-esplorazzjoni jiksbu l-liċenzji ta’ esplorazzjoni mogħtija mill-“pajjizi ospitanti” normalment permezz ta’ proċeduri ta’ rkantar (6). Ġie stabbilit ukoll permezz tal-istess prattika tal-Kummissjoni li ilha mwaqqfa żmien twil, li l-ambitu ġeografiku ta’ dan is-suq huwa mifrux madwar id-dinja. Minħabba li m’hemm l-ebda indikazzjoni li d-definizzjoni għandha tkun differenti f’dan il-każ, din ser tinżamm għall-finijiet ta’ din id-deċiżjoni.
            
         
               (10)
            
            
               Is-sehem tas-suq ta’ operaturi attivi fl-esplorazzjoni jistgħu jitkejlu b’referenza għal tliet fatturi varjabbli: in-nefqa kapitali, ir-riżervi ppruvati u l-produzzjoni prevista. L-użu tan-nefqa kapitali biex l-ishma tas-suq ta’ operaturi fuq is-suq tal-esplorazzjoni nstab li mhuwiex fattur xieraq, fost l-oħrajn minħabba d-differenzi kbar bejn il-livelli meħtieġa ta’ investimenti li huma meħtieġa f’żoni ġeografiċi differenti. Għalhekk, jinħass il-bżonn ta’ investimenti ikbar sabiex issir esplorazzjoni taż-żejt u tal-gass fil-Baħar tat-Tramuntana milli biex issir esplorazzjoni, pereżempju, fil-Lvant Nofsani.
            
         
               (11)
            
            
               Ġew tipikament applikati żewġ parametri oħra, sabiex jiġi vvalutat is-sehem tas-suq tal-operaturi ekonomiċi f’dan is-settur, jiġifieri s-sehem tagħhom f’riżervi ppruvati u fil-produzzjoni prevista (7).
            
         
               (12)
            
            
               Skont it-tagħrif disponibbli, mill-31 ta’ Diċembru 2009, ir-riżervi globali ppruvati taż-żejt u tal-gass flimkien laħqu total ta’ 385.58 biljun metru kubu standard ekwivalenti għaż-żejt (fl-Sm3 o. e. li ġej) madwar id-dinja kollha (8). Mill-1 ta’ Jannar 2010, fl-Italja, ir-riżervi ppruvati taż-żejt u tal-gass flimkien ammontaw għal ftit iktar minn 0 205 biljun Sm3 o. e. (9), jew ftit iktar minn 0,05 %. Is-sehem minn dawn ir-riżervi tal-entitjiet kuntrattwali individwali li joperaw fl-Italja huwa neċessarjament anke anqas. Skont it-tagħrif disponibbli, hemm korrelazzjoni diretta bejn ir-riżervi ppruvati ta’ żejt u gass u l-produzzjoni prevista tal-ġejjieni. Għalhekk ma hemm xejn fit-tagħrif disponibbli li jindika li s-sehem tas-suq tal-entitajiet kuntrattwali individwali li joperaw fl-Italja se jkun sostanzjalment differenti jekk jitkejjel f’termini ta’ produzzjoni prevista aktar milli f’termini ta’ sehem tagħha ta’ riżervi ppruvati. Fid-dawl tar-rabtiet bejn ir-riżervi ppruvati u l-produzzjoni attwali dawn il-fatti jistgħu jitqiesu bħala indikazzjoni wkoll tal-istat tal-kompetizzjoni fis-suq ikkonċernat hawnhekk.
            
         
               (13)
            
            
               Is-suq tal-esplorazzjoni mhuwiex ikkonċentrat ħafna. Apparti mill-kumpaniji li huma proprjetà tal-istat, is-suq huwa kkaratterizzat bil-preżenza ta’ atturi internazzjonali privati oħra integrati vertikalment imsemmija bħala l-kumpaniji kbar nett (BP and ExxonMobil u Shell) kif ukoll xi għadd ta’ atturi msejħa “kbar ħafna”. Dawn il-fatturi huma indikazzjoni tal-esponiment dirett għall-kompetizzjoni.
            
         
      Produzzjoni taż-żejt
   
   
               (14)
            
            
               Skont prattika stabbilita tal-Kummissjoni (10), l-iżvilupp, il-produzzjoni u l-bejgħ taż-żejt (mhux raffinat) huwa suq separat tal-prodotti li jopera madwar id-dinja kollha. Minħabba li m’hemm l-ebda indikazzjoni li d-definizzjoni għandha tkun differenti f’dan il-każ, din ser tinżamm għall-finijiet ta’ din id-deċiżjoni.
            
         
               (15)
            
            
               Fl-2009, skont l-informazzjoni disponibbli (11), il-produzzjoni kollha ta’ kuljum taż-żejt madwar id-dinja telgħet għal 79 948 miljun barmil. F’dik is-sena stess, l-Italja pproduċiet total ta’ 0 095 miljun barmil kuljum, liema rata wasslitha li jkollha sehem tas-suq ta’ 0.11 %. Jekk inħarsu lejn is-sehem tal-2009 tal-entitajiet kuntrattwali individwali li joperaw fl-Italja, is-sitwazzjoni hija kif ġej: Bi produzzjoni madwar id-dinja ta’ 1 007 elef (12) barmil kuljum, l-ENI għandha sehem ta’ 1,26 % tal-produzzjoni taż-żejt madwar id-dinja; Il-produzzjoni ta’ Shell madwar id-dinja li tammonta għal 1 581 elf barmil ta’ żejt kuljum (13) u għalhekk għandha sehem tas-suq ta’ 1,98 % tal-produzzjoni taż-żejt fid-dinja; Il-produzzjoni ta’ Total madwar id-dinja hija ta’ 1 381 elf barmil ta’ żejt kuljum (14) u għalhekk għandha sehem tas-suq ta’ 1,73 % tal-produzzjoni taż-żejt fid-dinja; Fl-aħħar nett il-produzzjoni ta’ Edison madwar id-dinja hija ta’ 5 elef barmil ta’ żejt kuljum (15) u għalhekk għandha sehem tas-suq ta’ 0,006 % tal-produzzjoni taż-żejt fid-dinja;
            
         
               (16)
            
            
               Għall-finijiet ta’ din l-analiżi, huwa importanti li jitqies il-grad ta’ konċentrazzjoni fis-suq rilevanti kollu. Fid-dawl ta’ dan, il-Kummissjoni tinnota li s-suq għall-produzzjoni taż-żejt mhux raffinat huwa kkaratterizzat bil-preżenza ta’ kumpaniji kbar li huma proprjetà tal-istat u bi tliet atturi internazzjonali privati oħra integrati vertikalment (l-hekk imsejħa kumpaniji “kbar nett”: BP, ExxonMobil u Shell li s-sehem tagħhom fil-produzzjoni taż-żejt fl-2009 kien jammonta għal: 3,2 %, 3,0 % u 2,0 % respettivament (16)) kif ukoll ta’ ċertu għadd tal-hekk imsejħa “kumpaniji kbar” (17). Dawn il-fatturi jissuġġerixxu li s-suq jinkludi għadd ta’ atturi li bejniethom jista’ jkun preżunt li hemm kompetizzjoni effettiva.
            
         IV.   KONKLUŻJONIJIET
   
   
               (17)
            
            
               Minħabba l-fatturi eżaminati fil-premessi 8 sa 16, il-kundizzjoni ta’ esponiment dirett għall-kompetizzjoni stabbilita fl-Artikolu 30(1) tad-Direttiva 2004/17/KE għandha titqies li hija milħuqa fl-Italja fir-rigward tas-servizzi li ġejjin:
               
                           (a)
                        
                        
                           l-esplorazzjoni taż-żejt u l-gass naturali u
                        
                     
                           (b)
                        
                        
                           il-produzzjoni taż-żejt.
                        
                     
         
               (18)
            
            
               Minħabba li l-kundizzjoni ta’ aċċess mhux ristrett għas-suq titqies li ntlaħqet, id-Direttiva 2004/17/KE ma għandhiex tapplika fejn l-entitajiet kontraenti jagħtu kuntratti bl-intenzjoni li jippermettu li fl-Italja jitwettqu s-servizzi elenkati fil-punti (a) u (b) tal-premessa (17), u lanqas meta jiġu organizzati konkorsi ta’ disinn għat-twettiq ta’ attività bħal din f’dawk iż-żoni ġeografiċi.
            
         
               (19)
            
            
               Skont l-applikazzjoni, fl-Italja il-biċċa l-kbira tal-bjar ta’ sfruttament jipproduċu kemm żejt u gass, b’perċentwali differenti (18). Il-produzzjoni tal-gass mhijiex soġġetta għal din it-talba ta’ eżenzjoni, id-dispożizzjonijiet tad-Direttiva 2004/17/KE jibqgħu japplikaw għal dan is-settur.. F’dan il-kuntest, għandu jiġi mfakkar li l-kuntratti tal-akkwist li jkopru diversi attivitajiet għandhom jiġu trattati skont l-Artikolu 9 tad-Direttiva 2004/17/KE. Dan ifisser li, meta entità kuntrattwali tiġi ingaġġata f’akkwist “imħallat”, li jfisser akkwist użat biex isotni l-prestazzjoni tat-tnejn li huma, l-attivitajiet eżentati mill-applikazzjoni tad-Direttiva 2004/17/KE u l-attivitajiet li mhumiex eżentati, għandhom jitqiesu l-attivitajiet li għalihom il-kuntratt huwa intiż prinċipalment. F’każ ta’ akkwist imħallat, meta l-iskop ikun prinċiparjament biex tiġi appoġġata l-produzzjoni tal-gass, għandha tapplika d-dispożizzjoni tad-Direttiva 2004/17/KE. Jekk ikun impossibbli b’mod oġġettiv li jiġi determinat għal liema attività ikun intiż prinċiparjament il-kuntratt, il-kuntratt għandu jingħata skont ir-regoli msemmija fil-paragrafu (2) u (3) tal-Artikolu 9 tad-Direttiva 2004/17/KE.
            
         
               (20)
            
            
               Din id-Deċiżjoni hi bbażata fuq is-sitwazzjoni ġuridika u fattwali kif kienet f’Marzu 2011 sa April 2011, kif joħroġ mill-informazzjoni mressqa minn Assomineraria, u BP Statistical Review of World Energy 2010 u l-awtoritajiet Taljani.. Din tista’ tiġi riveduta, jekk xi bidliet sinifikanti fis-sitwazzjoni legali jew dik fattwali jfissru li l-kundizzjonijiet għall-applikabbiltà tal-Artikolu 30(1) tad-Direttiva 2004/17/KE ma għadhomx milħuqa,
            
         
               (21)
            
            
               Il-miżuri previsti f’din id-Deċiżjoni huma skont l-opinjoni tal-Kumitat Konsultattiv għall-Kuntratti Pubbliċi,
            
         ADOTTAT DIN ID-DEĊIŻJONI:
   Artikolu 1
   Id-Direttiva 2004/17/KE ma għandhiex tapplika għal kuntratti mogħtija minn entitajiet kontraenti u hi maħsuba biex tippermetti s-servizzi li ġejjin jitwettqu fl-Italja:
   
               (a)
            
            
               l-esplorazzjoni taż-żejt u l-gass naturali u
            
         
               (b)
            
            
               il-produzzjoni taż-żejt.
            
         Artikolu 2
   Din id-Deċiżjoni hija indirizzata lir-Repubblika tal-Italja.
   
      Magħmul fi Brussell, l-24 ta’ Ġunju 2011.
      
         
            Għall-Kummissjoni
         
         Michel BARNIER
         
            Membru tal-Kummissjoni
         
      
   
   
      (1)  ĠU L 134, 30.4.2004, p. 1.
   
      (2)  Ara b’mod partikolari d-Deċiżjoni tal-Kummissjoni Nru 2004/284/KE tad-29 ta’ Settembru 1999 li tiddikjara konċentrazzjoni kompatibbli mas-suq komuni u l-Ftehim taż-ŻEE (Każ Nru IV/M.1383 - ExxonMobil) u deċiżjonijiet sussegwenti, inter alia d-Deċiżjoni tal-Kummissjoni tat-3 ta’ Mejju 2007 li tiddikjara konċentrazzjoni kompatibbli mas-suq komuni (Każ Nru COMP/M.4545 STATOIL/HYDRO) skont ir-Regolament tal-Kunsill (KEE) Nru 139/2004.
   
      (3)  Ara i. a. Deċiżjoni tal-Kummissjoni 2001/45/KE tad-29 ta’ Settembru 1999 li tiddikjara koncentrazzjoni li għandha tkun konpattibbli mas-suċ komuni u l-Ftehim taż-ZEE (Każ IV/M.1532. BP Amoco/Arco), il-punt 14.
   
      (4)  ĠU L 164, 30.6.1994 p. 3.
   
      (5)  Ara b’mod partikolari d-Deċiżjoni ExxonMobil msemmija hawn fuq u, iktar riċenti, id-Deċiżjoni tal-Kummissjoni tad-19 ta’ Novembru 2007 li tiddikjara li konċentrazzjoni għandha tkun kompatibbli mas-suq komuni (Każ Nru COMP/M.4934 - KAZMUNAIGAZ/ROMPETROL) skont ir-Regolament tal-Kunsill 139/2004.
   
      (6)  M.1532 BP Amoco/Arco, para. 9 u 10
   
      (7)  Ara b’mod partikolari d-Deċiżjoni msemmija hawn fuq ta’ ExxonMobil (il-paragrafi 25 u 27).
   
      (8)  Ara l-punt 5.2.1 tal-applikazzjoni u s-sorsi kkwotati hemmhekk, b’mod partikolari d-dokument BP Statistical Review of World Energy, Ġunju 2010, li huwa mehmuż magħha. Il-Canadian oil sands ma ġewx meqjusa għal raġunijiet ta’ konsistenza mad-Deċiżjonijiet preċedenti tal-Artikolu 30.
   
      (9)  Skont l-Istatistiċi tal-2010 BP, p. 8
   
      (10)  Ara b’mod partikolari d-Deċiżjoni ExxonMobil msemmija hawn fuq u, iktar riċenti, id-Deċiżjoni tal-Kummissjoni tad-19 ta’ Novembru 2007 li tiddikjara li konċentrazzjoni għandha tkun kompatibbli mas-suq komuni (Każ Nru COMP/M.4934 - KAZMUNAIGAZ/ROMPETROL) skont ir-Regolament tal-Kunsill 139/2004.
   
      (11)  Ara p. 8 tal-Istatisitiċi tal-2010 BP, mehmuża mat-talba..
   
      (12)  Li minnhom 56 elf barmil kuljum jiġi prodott kuljum fl-Italja.
   
      (13)  Li minnhom 30 elf barmil kuljum jiġi prodott kuljum fl-Italja.
   
      (14)  Total ma tipproduċix żejt fl-Italja.
   
      (15)  Il-produzzjoni kollha ta’ Edison issir fl-Italja.
   
      (16)  Ara l-punt 5.2.3 tal-applikazzjoni, p. 18.
   
      (17)  Per eżempju: Total, Chevron, Eni and Conoco, li l-ishma tas-suq huma iżgħar minn dawk li għandhom il-kumpaniji kbar nett.
   
      (18)  Ara l-punt 2.1 tal-applikazzjoni.